text: Paris le 29 de Juin 1652.
  Le 21 du courant il y en eust assemblée de plus de 4000 bons bourgeois, lesquels auimés par le duc de Beaufort estoient tous resolus de se joindre à mrs les Princes.
  Le mesme jour plusieurs Conseillers du Parlement furent sur les xi heures au Palais d'Orleans, où, apres avoir conferé avec S.A.R., et mr le Prince, ce dernier monta en carosse avecq quelques uns de ces Conseilliers, et alla chez tous les presidents au mortier, lesquels il sceut si bien persuader qu'il les obligea à venir apres midy au Palais d'Orleans, ou estans arrivés ils promirent tous à S.A.R., que sans remise ils s'assembleroient le mardy suivant.
  Le mesme jour le bruict couroit que la paix estoit faicte avec les Princes; mais cela s'est trouvé faux, tout ayant esté rompu. Neantmoins les Princes, ayans tenu conseil au Palais d'Orleans, le sr de Gaucourt s'en retourna sur ce pas à Melun, ce qui donna encore quelque esperance de paix, outre que l'on aprit alors que dès le jour precedent les presidents au mortier avoient escrit à la Reyne, chacun en son particulier, suppliant sa Maté de se vouloir accorder avec mrs les Princes, veu que si cela ne se faisoit dans tout le jour de lundy, ils ne pourroient empescher, que le lendemain, mardy, le Parlement ne s'assemblast, et qu'on ne prît des resolutions qui pourroient estre tres prejudiciables à la Cour, et pourtant ces lettres n'ont rien operé sur l'esprit de la Reyne et du Cardal, lequel tesmoigne, quoy qu'il arrive, de ne se vouloir esloigner, que par force et par la guerre.
  Mardy dernier le Parlement s'assembla, où il fut arresté que les mesmes deputés retourneroient promptement devers le Roy pour luy donner advis de la declaration faite
  par les srs duc d2Orleans et Prince de Condé, qu'ils mettroient les armes et signeroient les articlcs donnés de la part de sa Maté aux deputés, aussy tost que le Cardinal seroit hors du Royaume, conformement à la declaration du sixiesme de Septembre dernier, qu'aussy tost que ledit Cardal Mazarin seroit hors de la Cour, lesdits srs duc d'Orleans et Prince de Condé envoyeroient des deputez vers le Roy pour pourvoir à ce qui resteroit à faire.
  Le mesme jour les deputés du Parlement partirent d'icy pour aller à St. Denis, où est le Roy et la Cour, avec ordre de faire diligence et ne se point laisser amuser. Hier on apprit que le Maral de la Ferté estoit arrivé à la Cour, et que ses troupes, qu'on disoit estre de 2500 hommes, estoient deça la riviere, et celles des Princes au dela, qui ruinent et pillent tout et empeschent que rien ne vienne à Paris ny par eau ny par terre; messieurs les Parisiens sont bien fachés de ne pouvoir avoir du pain de Gonesse.
  Les lettres de Bourdeaux du 20 du courant portent que le Collonel Balthasar avoit deffait avec 100 chevaux et 300 mousquetaires les trouppes conduittes par messrs de Montausier et de Tolleville, au nombre de 2500 hom̄es, ayant esté tué, ou pris, le Marquis de Montausier ayant esté blessé à la teste de 3 coups d'espée, et une mousquetade dans le bras.
  Le Parlement de Rouan a donné arrest de deffences à la Noblesse de s'assembler, sur peine de la vie.
  On a nouvelles que les peuples de Malaga, Cordoue et autres villes d'Espagne se sont revoltées, et ont pris les armes à cause que le Roy a haussé le billon de six sur huict.